عمران خان کی کابینہ

عمران خان کی کابینہ عمران خان کی حکومت ہے جو ان کے وزیر اعظم پاکستان منتخب ہونے کے بعد بنی۔ 20 اگست 2018ء کو عمران خان کی ابتدائی 16 رکنی کابینہ نے حلف اٹھایا تھا جبکہ اسی دن 5 مشیروں کے بھی اعلان نامے جاری کیے گئی، جس کے بعد یہ تعداد 21 ہو گئی تھی۔ بعد ازاں شہریار خان آفریدی کو شامل کرتے ہوئے وزیر مملکت برائے داخلہ کا قلمدان سونپا گیا۔ اور 6 نئے وزرا اور وزرائے مملکت کے بعد وفاقی کابینہ کی کُل تعداد 28 ہو گئی۔

کابینہ

تجزیہ 
عمران خان نے حلف اٹھانے کے بعد اپنی کابینہ کا اعلان کیا، انہوں نے داخلہ اور توانائی کی وزارتیں خود رکھیں۔ وزرا کے چناؤ کے معاملے میں عمران خان پر تنقید کی گئی کہ انہوں نے انتخابات تبدیلی اور نئے پاکستان کے نعروں سے جیتا مگر ان کے منتخب کیے گئے بیشتر وزرا پرویز مشرف اور کچھ پاکستان پیپلز پارٹی (جو مشرف کے بعد حکومت میں آئی تھی) کے دورِ حکومت میں بھی وزیر تھے۔ مختصر یہ کہ انہوں نے تبدیلی اور نئے پاکستان کے نعرے لگائے مگر وزرا پرانے ہی رکھے، سوائے چند ایک کے۔

کابینہ کا سب سے اہم وزارت خزانہ کا قلمدان پاکستان تحریک انصاف کے نظریاتی رکن اسد عمر کو سونپا گیا۔ دوسرا اہم وزارت خارجہ کا قلمدان عمران خان نے شاہ محمود قریشی کو سونپا، اس سے قبل وہ مشرف اور پاکستان پیپلز پارٹی کے دور میں بھی وزیر خارجہ کے طور پر خدمات سر انجام دے چکے ہیں۔ وزارت دفاع کا قلمدان خیبر پختونخوا کے سابق وزیر اعلیٰ پرویز خٹک کے حصے میں آیا۔ وزارت اطلاعات و نشریات کا قلمدان فواد چودھری کو سونپا گیا۔ انصاف و قانون کی اہم وزارت متحدہ قومی موومنٹ کے سینیٹر فروغ نسیم کو سونپی گئی، ان کا تعلق کراچی سے ہے۔ شیخ رشید احمد کو ریلوے کی وزارت ملی، وہ مشرف دور میں بھی وزیر ریلوے کے طور پر خدمات سر انجام دے چکے ہیں۔ زبیدہ جلال خان کو عمران خان نے دفاعی پیداوار کی وزارت سونپی، ان کا تعلق بلوچستان کے علاقے چاغی سے ہے۔ فہمیدہ مرزا کو بین الصوبائی رابطے کی وزارت ملی، وہ پاکستان پیپلز پارٹی کی حکومت میں اسپیکر قومی اسمبلی کے عہدے پر فائز رہ چکی ہیں۔ انسانی حقوق کی وزارت شیریں مزاری کو ملی۔ شفقت محمود کو عمران خان نے تعلیم اور قومی ورثے کی وزارت سونپی۔ خالد مقبول صدیقی کو انفارمیشن ٹیکنالوجی اور ٹیلی مواصلات کی وزارت ملی، ان کا تعلق کراچی سے ہے۔ عامر محمود کیانی کو وزارت صحت قلمدان سونپا گیا۔ طارق بشیر چیمہ کو ریاستی و سرحدی امور کی وزارت دی گئی، وہ پیپلز پارٹی کی حکومت میں بھی ایک وزیر رہے۔ وزارت مذہبی امور کا قلمدان نور الحق قادری کے حصہ میں آیا، وہ پیپلز پارٹی کی حکومت میں وفاقی وزیر برائے زکوۃ و عشر تھے۔ غلام سرور خان کو پیٹرولیم کی وزارت ملی، وہ مشرف دور میں بھی ایک وزیر رہ چکے ہیں۔ خسرو بختیار کو آبی وسائل کی وزارت ملی، وہ پاکستان مسلم لیگ (ق) کے دورِ حکومت میں وزیر خارجہ امور بھی رہ چکے ہیں۔ بابر اعوان بھی پی پی پی حکومت میں وزیر قانون و انصاف تھے۔ مشرف کی حکومت میں ملک امین اسلم اسی عہدے پر فائز تھے۔ عبد الرزاق داؤد بھی مشرف دور میں وزیر تجارت تھے۔ مشرف نے اپنے عہد میں عشرت حسین کو گورنر بینک دولت پاکستان مقرر کیا تھا۔

حوالہ جات 

پاکستان کے موجودہ سیاسی حکام کی فہرستیں
پاکستانی وفاقی وزارتیں
عمران خان حکومت
کابینہ پاکستان
پاکستان میں 2018ء کی تاسیسات